10. การควบคุมภายใน

ในการประชุมคณะกรรมการบริษัทครั้งที่ 50/2546 เมื่อวันพฤหัสบดีที่ 6 พฤศจิกายน 2546
โดยมีคณะกรรมการตรวจสอบทั้งสามท่านเข้าร่วมประชุมด้วย
ได้สรุปความเห็นเกี่ยวกับความเพียงพอและความเหมาะสมของระบบควบคุมภายในของบริษัทฯ
ประจำปี 2546 โดยการซักถามข้อมูลจากฝ่ายบริหาร และพิจารณาแบบประเมินที่ฝ่ายบริหารจัดทำ

ซึ่งสรุปได้ว่า จากการประเมินระบบการควบคุมภายในของบริษัทฯ ในด้านต่าง ๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฎิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม คณะกรรมการบริษัทมีความเห็นว่า
บริษัทฯ มีระบบการควบคุมภายในด้านต่าง ๆ รวมทั้งระบบการควบคุมภายใน
ในเรื่องการทำธุรกรรมกับผู้ถือหุ้นรายใหญ่ กรรมการ ผู้บริหาร
หรือผู้ที่เกี่ยวข้องกับบุคคลดังกล่าวอย่างเพียงพอ

รายงานของคณะกรรมการตรวจสอบ

เรียน ท่านผู้ถือหุ้น

ที่ประชุมคณะกรรมการบริษัทครั้งที่ 48/2546 วันที่ 8 พฤษภาคม 2546
ได้มีมติแต่งตั้งคณะกรรมการตรวจสอบชุดเดิมเป็นกรรมการตรวจสอบของบริษัทในปี 2546
อีกวาระหนึ่ง โดยดำรงตำแหน่ง 1 ปี นับแต่วันที่ 8 พฤษภาคม 2546 เป็นต้นไป
คณะกรรมการตรวจสอบประกอบด้วยกรรมการอิสระจำนวน 3 ท่าน โดยมีกรรมการ 2
ท่านมีความรู้ด้านบัญชีและการเงิน กรรมการอีก 1
ท่านเป็นผู้ชำนาญการทางด้านการตลาดและประชาสัมพันธ์
ทุกท่านไม่ได้เป็นกรรมการบริหารหรือเจ้าหน้าที่ของบริษัท
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ
กรรมการตรวจสอบปฏิบัติหน้าที่ตามที่ได้รับมอบหมายจากคณะกรรมการบริษัทซึ่งสอดคล้องกับแนวทางปฏิบัติที่ดีของตลาดหลักทรัพย์แห่งประเทศไทย

ในรอบปี 2546 คณะกรรมการตรวจสอบประชุมร่วมกับสำนักตรวจสอบภายในรวม 12 ครั้ง
โดยมีผู้สอบบัญชีและฝ่ายบริหารเข้าร่วมประชุมในวาระอันควร
ได้ร่วมประชุมกับคณะกรรมการบริษัทอีก 5 ครั้ง สาระสำคัญของการปฏิบัติงานสรุปได้ดังนี้

1.  ดูแลรายงานทางการเงินของบริษัทให้ตรงต่อความเป็นจริงอย่างครบถ้วนและเชื่อถือได้
    มีการเปิดเผยข้อมูลอย่างเพียงพอ
    ได้รับทราบรายงานและพิจารณาข้อชี้แจงจากฝ่ายบริหารอย่างเพียงพอ
    สอบทานงบการเงินรายไตรมาสและงบการเงินประจำปีก่อนนำเสนอคณะกรรมการบริษัทฯอนุมัติเพื่อนำส่งตลาดหลักทรัพย์ฯ

2.  ดูแลให้บริษัทมีระบบการควบคุมภายในที่เหมาะสมและมีประสิทธิภาพ
    ได้อนุมัติแผนการตรวจสอบประจำปี 2546 ของสำนักตรวจสอบภายใน
    โดยให้ความสำคัญในระบบขายและลูกหนี้
    และการบริหารสินค้าคงคลังจัดให้มีการประเมินความเสี่ยงในด้านต่างๆเพื่อประโยชน์ในการบริหารความเสี่ยงของบริษัททางด้านการบริหารจัดการ
    การปฏิบัติงาน การดำเนินธุรกิจ และด้านการเงิน
    คณะกรรมการตรวจสอบเห็นว่าบริษัทมีระบบการควบคุมภายในที่เหมาะสมกับสภาพธุรกิจ
    และไม่พบสิ่งผิดปกติ หรือจุดอ่อนที่มีสาระสำคัญ

3.  สอบทานรายการที่เกี่ยวโยงกันที่เกิดขึ้น
    คณะกรรมการตรวจสอบไม่พบการทำธุรกรรมกับผู้ถือหุ้นใหญ่ กรรมการ
    ผู้บริหารหรือผู้ที่เกี่ยวข้องกับบุคคลดังกล่าว
    นอกจากที่ได้รายงานไว้ในรายงานประจำปีของบริษัท
    และไม่พบการกระทำที่เป็นการฝ่าฝืนข้อกฏหมายหรือข้อกำหนดของตลาดหลักทรัพย์ฯ

4.  พิจารณาและเสนอต่อคณะกรรมการบริษัทเพื่อนำเสนอที่ประชุมผู้ถือหุ้นในการแต่งตั้ง ดร.วิรัช
    อภิเมธีธำรง และ/หรือ นายชัยกรณ์ อุ่นปิติพงษา แห่งสำนักงาน ดร. วิรัช แอนด์
    แอสโซซิเอทส์ เป็นผู้สอบบัญชีสำหรับปี 2547 เป็นปีที่ 3 และไม่ได้ใช้บริการทางวิชาชีพด้านอื่น
    ๆ จากสำนักงานของผู้สอบบัญชี

5.  ติดตามโครงการเปลี่ยนระบบคอมพิวเตอร์ของบริษัท
    และการพัฒนาระบบสารสนเทศเพื่อการบริหารจัดการ
    เพื่อมั่นใจว่าโครงการนี้จะประสบความสำเร็จตามกำหนดเวลา
    และร่วมพิจารณาโครงการลงทุนใหม่ของบริษัท

(นางอรดี รุ่งเรืองโรจน์)

ประธานคณะกรรมการตรวจสอบ